Torsten Gejl (ALT), 2025-05-28:
I Alternativet synes vi, at den her debat er ved at gå i en bedre retning.
Vi synes, at det har handlet meget om følelser.
Der er mange, der har ment, at vi skulle skyde ulven.
Vi har talt om at rejse ned i EU og prøve at se, om vi ikke kunne få bedre mulighed for at regulere den.
Men jeg synes, at debatten har taget en drejning.
Det skal den jo ifølge EU.
Den slipper vi ikke for.
Jeg vurderer, at arbejdet for at sørge for, at ulven ikke er i Danmark, er håbløs, så det er i hvert fald ikke udgangspunktet for mig.
Den er her, og vi skal finde ud af, hvordan vi lever med den, og det kan vi kun gøre ved at tage den frygt, der er for den, alvorligt og finde ud af, hvordan vi skal løse det.
Heldigvis er den ikke er farlig for mennesker.
Det kan vi jo alle sammen efterhånden godt slå fast.
Det er et supergodt udgangspunkt, men det er bare ikke nok, så hvad gør vi så herfra?
Det, der er blevet besluttet i EU, synes jeg bliver lidt overgjort, for så vidt jeg kan se, er de væsentligste konsekvenser af den beslutning, der blev taget i EU, at hvis ulven opnår gunstig bevaringsstatus, så må den reguleres.
Det må alle dyr, og sådan er det.
Så taler man om problemulve, og jeg har svært ved at se, at der er kommet noget nyt fra EU.
Jeg har hele tiden egentlig set, at problemulve var et issue, og at man inden for EU-lovgivningen kunne gøre noget ved det, hvis ulvene bliver et problem for mennesker – hvis de begynder at rode i vores skrald, og hvis de kommer så tæt på os, at det er totalt uhensigtsmæssigt.
I de tilfælde må vi jo skyde den.
Problemet er lidt, at hvis der er en problemulv, der har rodet i noget skrald eller været for tæt på mennesker nogle gange, og byens lokale vagtværn har klappet den ud af byen eller skræmt den væk, så slutter den sig til et kobbel på en seks-syv andre ulve, som ligner den ganske meget, og så går der, i hvert fald i Tyskland, 3 uger, før man har en tilladelse til at skyde den.
Det vil sige, at det kan være dage siden eller en måned siden, at den pågældende ulv viste sig.
Og hvordan finder man ud af, hvilken ulv det er?
Der har jeg brugt formuleringen, at jeg er bange for, at vi får et skydetelt i Jylland.
Jeg ved godt, at det provokerer den socialdemokratiske ordfører, men jeg vil faktisk gerne bruge formuleringen igen.
For det, jeg er bange for, er, at vi åbner for en mulighed for, at du bare skyder den ulv på baggrund af et gætteri eller en formodning.
Grunden til, at jeg lidt frygter det, er, at vi jo har set, at ulvene forsvinder.
Det tyder på, at der er krybskytteri.
Vi har endda set det filmet, at en ulv er blevet skudt ulovligt.
Der er nogle steder, hvor sindene er fuldstændig i kog.
Det, det handler om, er jo at støtte jægerne i at holde hovedet koldt og også sørge for, hvis der er en problemulv, at den har efterladt noget dna, sådan at vi ved, om det er den, der bliver skudt.
I Tyskland skyder de de forkerte ulve.
Det er bare at google, så finder man artiklerne, der fortæller om dyreværnsorganisationers kæmpe reaktioner, når det er sådan, at det viser sig, at det slet ikke var den ulv, som man var ude efter, der blev skudt.
Man kan ud fra dna se, at det var den forkerte ulv, man skød.
Den her formodningsregel må ikke blive til et gætteri, der føre til et mere udbredt skyderi.
Med hensyn til fårene synes jeg bare vi skal løse det.
Ja, det koster penge.
Jeg tror ikke, at det drejer sig om astronomiske summer.
Vi er nødt til at gøre det muligt for mennesker at sætte korrekt opsatte ulvehegn op.
Det virker supergodt.
Så lad os få det løst på den måde.
Jeg synes egentlig, at det korte af det lange er, at vi skal blive ovre i den diskussion, der handler om, hvordan vi skaber den plads og det rum, der gør, at ulve kan leve i Danmark.
Vi har så en historie, der ikke er blevet nævnt, som kom her til morgen, om, at der er et par hunde, der er blevet spist af ulve.
Det var skægt, at den kom lige her til morgen på Ritzau.
Det var sket i marts eller i april, og det er skægt, at vi ikke har hørt om det før, men det var altså i dag, at den nyhed skulle lanceres.
Man må ikke lukke sin hund ud, så den løber rundt ude i naturen om natten.
Det er også en meget, meget væsentlig information til hundeejere.
Så der skal også være information om, hvordan vi passer på hundene, hvordan vi passer på fårene, hvordan vi passer på hinanden, og hvordan vi gør det her klogt.
Så jeg er glad for, at det ikke længere handler om, om der skal være ulve eller ej, men at det handler om, hvordan vi lever med dem.